詶王補闕惠翼莊廟宋丞泚贈別
作者：李白
朝代：唐

paragraphs: 學道三千春，自言羲和人。
軒蓋宛若夢，雲松長相親。
偶將二公合，復與三山鄰。
喜結海上契，自爲天外賓。
鸞翮我先鎩，龍性君莫馴。
朴散不尚古，時訛皆失真。
勿踏荒溪坡，朅來浩然津。
薜帶何辭楚，桃源堪避秦。
世迫且離別，心在期隱淪。
酬贈非炯誡，永言銘佩紳。